Spiertier Bryson wil Augusta ook nou tem | Netwerk24
10 November 2020 07:11
Bryson DeChambeau is oorgehaal om die Augusta National-baan van Donderdag af te tem met sy gewaagde kragspel en sê ondersteuners sal verras wees met die wyse waarop hy in die Amerikaanse Meesterstoernooi gaan speel.
Bryson DeChambeu kyk een van sy bofhoue agterna. Sy kragspel is 'n groot besprekingspunt in die aanloop tot vanjaar se Amerikaanse Meesterstoernooi wat Donderdag op die Augusta National-baan begin. Foto: Getty Images
DeChambeau het in September 'n bespotting van die Winged Foot-baan gemaak toe hy die Amerikaanse Ope met ses houe gewen het.
Dié fris Yank beplan om Sondag met 'n soortgelyke plan die nuwe houer van Augusta se gesogte groen baadjie te word.
Gegewe hoe ver hy die bal deesdae slaan, sal hy die syfer 5-putjies met sy tweede hou kan bereik, dikwels met 'n wigyster.
Dit beteken hy verander Augusta se baansyfer inderwaarheid van 72 houe na 68.
Daar word selfs bespiegel dat DeChambeau met sy bofhou op die 13de putjie vir die 14de se skoonveld sal mik, wat hom 'n beter lyn na die setperk kan gee.
Dié ongekende en radikale scenario sal Bobby Jones, 'n medestigter van Augusta, in sy graf laat omdraai.
DeChambeau, wat in die verlede deur talle ander spelers gekritiseer is omdat hy geneig is om stadig te speel, beplan oudergewoonte sy strategie haarfyn.
"Ek gaan merendeels probeer om die bal so ver moontlik te slaan om myself 'n goeie kans te gee om kort houe na die setperke toe te hê.
"Veral op die syfer 5-putjies, wat ek almal kan bereik (met die tweede hou). Ek benader die baan dié keer heeltemal anders as in die verlede."
DeChambeau het 'n baie beskeie vertoningslys in dié major. 'n Gesamentlike 21ste plek, toe hy in 2016 as 'n amateur by Augusta meegeding het, is sy beste nog.
Maar dit was voordat die 27-jarige sowat 10 kg se spierkrag en 'n gewillige drywer tot sy mondering gevoeg het.
"Jy kan op TV na hom kyk, maar dit is eers wanneer jy op die bof staan dat jy besef met hoeveel krag hy die bal slaan. Jy kan dit eenvoudig nie glo nie," sê Andy North, 'n tweemalige Amerikaanse Ope-kampioen en deesdae 'n kommentator.
"Dit is verstommend. Dit verander alles met die meeste sandkuile wat glad nie vir hom in spel is nie.
"Hy kan kortpaaie op die baan vat, wat niemand in die verlede nog kon doen nie," sê North.
• Daar sal intussen twee voormalige kampioene onder die sewe Suid-Afrikaners wees wat in die toernooi speel, Trevor Immelman (2008) en Charl Schwartzel (2011).
Christiaan Bezuidenhout en Erik van Rooyen maak hul debuut op Augusta, terwyl Dylan Frittelli, Justin Harding en Louis Oosthuizen ook in aksie is. – Reuters, Sportredaksie